CELEX: 32020D1704
Language: el
Date: 2020-10-23 00:00:00
Title: Απόφαση (ΕΕ) 2020/1704 του Συμβουλίου της 23ης Οκτωβρίου 2020 για την υπογραφή, εξ ονόματος της Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας, το οποίο λήγει στις 15 Νοεμβρίου 2020

16.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 383/1
               
            
         ΑΠΟΦΑΣΗ (ΕΕ) 2020/1704 ΤΟΥ ΣΥΜΒΟΥΛΙΟΥ
         της 23ης Οκτωβρίου 2020
         για την υπογραφή, εξ ονόματος της Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας, το οποίο λήγει στις 15 Νοεμβρίου 2020
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (1) (εφεξής καλούμενη «συμφωνία»), η οποία εγκρίθηκε με τον κανονισμό (ΕΚ) αριθ. 1801/2006 του Συμβουλίου (2), τέθηκε σε ισχύ στις 8 Αυγούστου 2008.
                  
               
                     (2)
                  
                  
                     Το πρωτόκολλό της συμφωνίας, για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία, το οποίο τέθηκε σε ισχύ την ίδια ημέρα για περίοδο δύο ετών, αντικαταστάθηκε πολλές φορές.
                  
               
                     (3)
                  
                  
                     Στις 8 Ιουλίου 2019, το Συμβούλιο εξουσιοδότησε την Επιτροπή να αρχίσει διαπραγματεύσεις με τη, Ισλαμική Δημοκρατία της Μαυριτανίας (εφεξής καλούμενη «Μαυριτανία») για τη σύναψη νέας συμφωνίας σύμπραξης στον τομέα της βιώσιμης αλιείας και πρωτοκόλλου για την εφαρμογή της εν λόγω συμφωνίας.
                  
               
                     (4)
                  
                  
                     Προκειμένου να αποφευχθεί η μακρά χρονική περίοδος διακοπής των αλιευτικών δραστηριοτήτων, το Συμβούλιο εξουσιοδότησε επίσης την Επιτροπή να διαπραγματευθεί παράταση, για μέγιστη περίοδο ενός έτους, του πρωτοκόλλου της ισχύουσας συμφωνίας (3), το οποίο λήγει στις 15 Νοεμβρίου 2019 (εφεξής καλούμενο «πρωτόκολλο»). Στις 8 Νοεμβρίου 2019, το Συμβούλιο εξέδωσε την απόφαση (ΕΕ) 2019/1918 (4) σχετικά με την εν λόγω παράταση.
                  
               
                     (5)
                  
                  
                     Από τον Σεπτέμβριο του 2019 έως τον Φεβρουάριο του 2020, πραγματοποιήθηκαν τέσσερις γύροι διαπραγματεύσεων με τη Μαυριτανία με σκοπό τη σύναψη νέας συμφωνίας και νέου πρωτοκόλλου. Οι διαπραγματεύσεις αυτές δεν περατώθηκαν.
                  
               
                     (6)
                  
                  
                     Λόγω της τρέχουσας κατάστασης στον τομέα της υγείας που οφείλεται στην πανδημία COVID-19, διαπιστώνεται ότι οι διαπραγματεύσεις με σκοπό τη σύναψη της νέας συμφωνίας και του νέου πρωτοκόλλου δεν θα ολοκληρωθούν εγκαίρως, συνεπώς δεν αποφεύγεται η διακοπή των αλιευτικών δραστηριοτήτων, παρά την παράταση του πρωτοκόλλου. Στο πλαίσιο αυτό, το Συμβούλιο, στις 26 Ιουνίου 2020 εξουσιοδότησε την Επιτροπή να διαπραγματευτεί νέα παράταση του πρωτοκόλλου με μέγιστη διάρκεια ενός έτους.
                  
               
                     (7)
                  
                  
                     Εν αναμονή της ολοκλήρωσης των διαπραγματεύσεων με σκοπό τη σύναψη της νέας συμφωνίας και του νέου πρωτοκόλλου, η Επιτροπή διαπραγματεύθηκε, εξ ονόματος της Ένωσης, μια συμφωνία υπό μορφή ανταλλαγής επιστολών σχετικά με τη δεύτερη παράταση, για μέγιστη περίοδο ενός έτους, του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται από τη συμφωνία (εφεξής καλούμενη «συμφωνία υπό μορφή ανταλλαγής επιστολών»). Κατόπιν των εν λόγω διαπραγματεύσεων η συμφωνία υπό μορφή ανταλλαγής επιστολών μονογραφήθηκε στις 7 Ιουλίου 2020.
                  
               
                     (8)
                  
                  
                     Στόχος της συμφωνίας υπό μορφή ανταλλαγής επιστολών είναι να δοθεί στην Ένωση και στη Μαυριτανία η δυνατότητα να εξακολουθήσουν να συνεργάζονται για την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στα ύδατα της Μαυριτανίας, καθώς και να δοθεί η δυνατότητα στα σκάφη της Ένωσης να ασκούν τις αλιευτικές τους δραστηριότητες στα συγκεκριμένα ύδατα.
                  
               
                     (9)
                  
                  
                     Για να εξασφαλιστεί η συνέχιση των αλιευτικών δραστηριοτήτων των ενωσιακών σκαφών στα ύδατα της Μαυριτανίας, η συμφωνία υπό μορφή ανταλλαγής επιστολών θα πρέπει να εφαρμοστεί προσωρινά από τις 16 Νοεμβρίου 2020 ή οποιαδήποτε άλλη ημερομηνία μεταγενέστερη της υπογραφής της, σύμφωνα με το σημείο 6) αυτής.
                  
               
                     (10)
                  
                  
                     Η συμφωνία υπό μορφή ανταλλαγής επιστολών πρέπει να υπογραφεί και να εφαρμοστεί προσωρινά, εν αναμονή της ολοκλήρωσης των αναγκαίων διαδικασιών για την έναρξη ισχύος της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται η υπογραφή, εξ ονόματος της Ένωσης, της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας, το οποίο λήγει στις 15 Νοεμβρίου 2020, με την επιφύλαξη της σύναψης της εν λόγω συμφωνίας (5).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών εξ ονόματος της Ένωσης.
         
         
            Άρθρο 3
            Η συμφωνία υπό μορφή ανταλλαγής επιστολών εφαρμόζεται προσωρινά, από τις 16 Νοεμβρίου 2020 ή από οποιαδήποτε άλλη ημερομηνία μεταγενέστερη της υπογραφής της (6), εν αναμονή της ολοκλήρωσης των αναγκαίων διαδικασιών για την έναρξη ισχύος της.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 23 Οκτωβρίου 2020.
            
               
                  Για το Συμβούλιο
               
               
                  Η Πρόεδρος
               
               S. SCHULZE
            
         
         
            (1)  ΕΕ L 343 της 8.12.2006, σ. 4.
         
            (2)  Κανονισμός (ΕΚ) αριθ. 1801/2006 του Συμβουλίου, της 30ής Νοεμβρίου 2006, για τη σύναψη συμφωνίας σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (ΕΕ L 343 της 8.12.2006, σ. 1).
         
            (3)  Πρωτόκολλο για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας για περίοδο τεσσάρων ετών (ΕΕ L 315 της 1.12.2015, σ. 3).
         
            (4)  Απόφαση (ΕΕ) 2019/1918 του Συμβουλίου, της 8ης Νοεμβρίου 2019, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας σχετικά με την παράταση του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας, το οποίο λήγει στις 15 Νοεμβρίου 2019. (ΕΕ L 297 I της 18.11.2019, σ. 1).
         
            (5)  Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.
         
            (6)  Η ημερομηνία προσωρινής εφαρμογής της συμφωνίας υπό μορφή ανταλλαγής επιστολών θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.